Λουκιανός Κηλαηδόνης

Ο Λουκιανός Κηλαηδόνης (Αθήνα, 15 Ιουλίου 1943 – Αθήνα, 7 Φεβρουαρίου 2017) ήταν Έλληνας τραγουδοποιός, συνθέτης, στιχουργός και μουσικός ερμηνευτής.

 Βιογραφικά στοιχεία 
Γεννήθηκε στην Κυψέλη (Αθήνα) στις 15 Ιουλίου 1943 και είχε καταγωγή από την Κεφαλονιά. Ολοκλήρωσε τις εγκύκλιες σπουδές του στο Λεόντειο Λύκειο Πατησίων, και στη συνέχεια έκανε σπουδές στην Αρχιτεκτονική στο Αριστοτέλειο Πανεπιστήμιο Θεσσαλονίκης, όπως και στο Εθνικό Μετσόβιο Πολυτεχνείο. Ωστόσο, ποτέ δεν άσκησε το επάγγελμα αυτό. 

Ἠταν παντρεμένος με την ηθοποιό Άννα Βαγενά, με την οποία είχε δύο κόρες. Οι δυο τους το 1999 δημιούργησαν μια μουσική σκηνή, το «Μεταξουργείο», στο οποίο και εμφανίζονταν επί σειρά ετών. 

 Καλλιτεχνική πορεία 
Η καλλιτεχνική πορεία του Κηλαηδόνη ξεκίνησε στις αρχές της δεκαετίας του 1970, όταν έγραψε τη μουσική για τη θεατρική παράσταση του έργου της Κωστούλας Μητροπούλου Η πόλη μας. Τα τραγούδια, στον ομότιτλο δίσκο που κυκλοφόρησε, ερμήνευσαν η Βίκυ Μοσχολιού και ο Μανώλης Μητσιάς. Συνέχισε παραγωγικότατος με πολλά τραγούδια και περισσότερη μουσική (προσωπικοί δίσκοι, συμμετοχές και συνεργασίες, μουσική ή/και στίχους για θεατρικές και κινηματογραφικές παραστάσεις, για τηλεοπτικές εκπομπές, κ.ά.). Πολλά τραγούδια του αγαπήθηκαν πολύ («Στη Βουλιαγμένη», «Το ματς», «Χαμηλή πτήση», «Είμαι ένας φτωχός και μόνος καουμπόυ», «Μια μέρα μιας Μαίρης», «Ο ύμνος των μαύρων σκυλιών», «Ντίσκο», «Πού βαδίζουμε κύριοι»). Είχε κάνει πολλές ζωντανές εμφανίσεις και συναυλίες σε όλη την Ελλάδα και στην Κύπρο. Στην πολύχρονη πορεία του συνεργάστηκε με πληθώρα καλλιτεχνών, καταξιωμένων αλλά και νεότερων, από όλο το φάσμα του ελληνικού τραγουδιού.

Ιδιαίτερη μνεία αξίζει στην πρώτη μεγάλης κλίμακας συναυλία του, το Πάρτυ στη Βουλιαγμένη, που έγινε στις 25 Ιουλίου του 1983 και συγκέντρωσε πάνω από 70.000 άτομα (άλλες εκτιμήσεις ανεβάζουν τον αριθμό στις 100.000). Στο πάρτυ εμφανίστηκαν ο Διονύσης Σαββόπουλος, η Μαργαρίτα Ζορμπαλά, ο Βαγγέλης Γερμανός, ο Γιώργος Νταλάρας, η Αφροδίτη Μάνου και η Μαντώ, αποβιβαζόμενοι με ταχύπλοα στην πλωτή εξέδρα. Σε μια εποχή που ο όρος beach party δεν ήταν ιδιαίτερα γνωστός, αυτό το πάρτυ κατάφερε να δημιουργήσει το αδιαχώρητο στην παραλιακή λεωφόρο, από τη Βουλιαγμένη μέχρι τη Λεωφόρο Συγγρού. Από πολλούς το Πάρτυ στη Βουλιαγμένη θεωρήθηκε το ελληνικό Woodstock. Ο Κηλαηδόνης ήταν ο πρώτος καλλιτέχνης που έβγαλε τις συναυλίες από τα γήπεδα και τα θέατρα, επιλέγοντας φυσικούς χώρους.

 Θέατρο 
Για δέκα χρόνια έγραφε μουσική για το «Ελεύθερο Θέατρο» («Ελεύθερη Σκηνή»), με επιλεγμένα κομμάτια να περιλαμβάνονται στο άλμπουμ «Πάμε μαέστρο». Βασικός συνθέτης των παραστάσεων του «Θεσσαλικού Θεάτρου» της πρώτης περιόδου. Εχει συνεργαστεί με το Εθνικό Θέατρο, με το Κρατικό Θέατρο Βορείου Ελλάδος, με το Λαϊκό Θέατρο του Λεωνίδα Τριβιζά, με την παιδική σκηνή της Ξένιας Καλογεροπούλου κλπ.

 Κινηματογράφος 
Εχει γράψει μουσική για τις ταινίες Οι κυνηγοί και Ο θίασος του Θόδωρου Αγγελόπουλου, Ελευθέριος Βενιζέλος του Παντελή Βούλγαρη και Οι Αθηναίοι του Βασίλη Αλεξάκη, καθώς και για πολλές τηλεοπτικές εκπομπές.

 Θάνατος 
Απεβίωσε στις 7 Φεβρουαρίου 2017 σε ηλικία 74 ετών από καρδιακή ανεπάρκεια.

 Εργογραφία 
Η πολυποίκιλη εργογραφία του Λουκιανού Κηλαηδόνη αναλύεται ως ακολούθως:
 Δισκογραφία 
 Έτος  Τίτλος  Αριθμός καταλόγου  Πληροφορίες 1969  Γιώργος Νταλάρας  Minos 106 LP-CD  Ο πρώτος προσωπικός δίσκος του Γιώργου Νταλάρα, στον οποίο περιλαμβάνονται τα τραγούδια του Λουκιανού Κηλαηδόνη σε στίχους Νίκου Γκάτσου, Παίρνω Την Ανηφοριά και Σ' Αγαπώ. 1970  Η Πόλη Μας  HMV CSDG43 & 170450 & 480606 LP-CD  Τραγούδια για την ομώνυμη παράσταση του Ελληνικού Λαϊκού Χοροδράματος της Ραλλούς Μάνου. Η μουσική του Λουκιανού Κηλαηδόνη και οι στίχοι δικοί του και της Κωστούλας Μητροπούλου. Με τη Βίκυ Μοσχολιού και τον Μανώλη Μητσιά. 1972  Η Κόκκινη Κλωστή  HMV CSDG56 & 70056 & 170428 LP-CD  Μουσική του Λουκιανού Κηλαηδόνη, στίχοι του Νίκου Γκάτσου. Με τον Μανώλη Μητσιά και τη Δήμητρα Γαλάνη. 1973  Μικροαστικά  Columbia SCXG104 & 70104 & 170427 LP-CD  Ποιήματα του Γιάννη Νεγρεπόντη μελοποιημένα από τον Λουκιανό Κηλαηδόνη. Τραγουδά ο συνθέτης και οι Μίμης Χρυσομάλλης, Νίκος Σκυλοδήμος, Λάκης Χαλκιάς, Ιωάννα Κιουρκτσόγλου, Νίκος Ρουσέας. Στην πρώτη έκδοση, ο δίσκος χαράχτηκε σε κόκκινο βινύλιο. 1973  Μανώλης Μητσιάς Νο 2  Columbia SCXG108 LP  Δίσκος του Μανώλη Μητσιά. Σε 6 τραγούδια η μουσική είναι του Λουκιανού Κηλαηδόνη. 1974  Έχε Γεια Παναγιά  Columbia SCXG115 & 70115 LP-CD  Τραγουδά η Δόμνα Σαμίου, ο Γιώργος Μπαγιώκης, ο Απόστολος Κακαλής, ο Γιώργος Τσαλικίδης, ο Χάρης Αθανασιάδης και χορωδία. 1975  Απλά Μαθήματα Πολιτικής Οικονομίας  Columbia 70161 & 170427 LP-CD  Δεύτερη συνεργασία του Λουκιανού Κηλαηδόνη με τον Γιάννη Νεγρεπόντη. Τραγουδά ο Λουκιανός Κηλαηδόνης και οι Κώστας Θωμαΐδης, Πίτσα Κονιτσιώτη, Αλέκος Μάνδηλας. Λεπτομέρειες  Columbia 70187 LP-CD  Προσωπικός δίσκος της Δήμητρας Γαλάνη. Περιέχει 2 τραγούδια του Λουκιανού Κηλαηδόνη, τα Τι Να Την Κάνω Τη Ζωή και Δώδεκα Τρελά Παιδιά. 1976  Media Luz  Columbia 70296 LP  Κυρίως ορχηστρικός δίσκος με μουσική του Λουκιανού Κηλαηδόνη. Υποθετικό σάουντρακ αμερικάνικης αστυνομικής ταινίας. Συμμετέχουν στο τραγούδι οι Ιωάννα Κιουρκτσόγλου, Σμαράγδα Σμυρναίου, Γιώργος Σωτηρόπουλος. Περίπατος  Columbia 70805 LP  Μουσική Λουκιανός Κηλαηδόνης, στίχοι Νίκος Γκάτσος, ερμηνεία Μανώλης Μητσιάς. 1978  Είμαι Ένας Φτωχός & Μόνος Καουμπόυ  Lyra 3315 LP-CD  Στίχοι, μουσική, τραγούδι Λουκιανός Κηλαηδόνης. Η Βίκυ Μοσχολιού στα Τα Θερινά Τα Σινεμά και Στ' Αντρειωμένου Τ' Άρματα. 1979  Ψυχραιμία Παιδιά  Lyra 3744 LP-CD  Στίχοι, μουσική, τραγούδι Λουκιανός Κηλαηδόνης. 1981  Φράγμα  Lyra 3750 LP-CD  Μουσική του Δήμου Μούτση, στίχοι του Κώστα Τριπολίτη. Τραγουδούν ο Μούτσης, η Σωτηρία Μπέλλου στα Δε Λες Κουβέντα, Στον Ίδιο Παρανομαστή, Νταλίκα, ο Λουκιανός Κηλαηδόνης μαζί με τον Μούτση τις Διαδόσεις, και οι δυο τους με την Άλκηστη Πρωτοψάλτη τις Κουβεντούλες Με Τον Φρόυντ. Άλκηστη Πρωτοψάλτη  Lyra 3334 LP-CD  Ο δεύτερος προσωπικός δίσκος της Πρωτοψάλτη. Υπάρχουν τα Στο Σοκάκι Που Μεγάλωσες και Σε Βρήκα Στη Μονεμβασιά του Λουκιανού Κηλαηδόνη. 1982  Πάμε Σαν Άλλοτε  Lyra 3354 LP-CD  Ελαφρά ελληνικά τραγούδια με τη Μαργαρίτα Ζορμπαλά. Συμμετέχει στο Εγώ Θα Σ' Αγαπώ Και Μη Σε Νοιάζει και διευθύνει ο Λουκιανός Κηλαηδόνης. Χαμηλή Πτήση  Lyra 3356 LP-CD  Στίχοι, μουσική, τραγούδι Λουκιανός Κηλαηδόνης. Η Αφροδίτη Μάνου στο Μια Μέρα Μιας Μαίρης καθώς και στη συνοδεία μερικών άλλων τραγουδιών. 1983  Πάρτυ Στη Βουλιαγμένη  Lyra 3762 LP  Ηχογράφηση συναυλίας στην παραλία της Βουλιαγμένης, στις 25 Ιουλίου 1983. Εκτός από τον Λουκιανό Κηλαηδόνη, τραγουδούν και οι Μαργαρίτα Ζορμπαλά, Διονύσης Σαββόπουλος, Αφροδίτη Μάνου, Μαντώ. Επίσης η Νέλλη Σεμιτέκολο στο πιάνο και ο Μανώλης Μικέλης με το κουαρτέτο του. Ατελείωτος Δρόμος  Minos 501/502 2LP  Από μία τηλεοπτική σειρά με θέμα τη Δήμητρα Γαλάνη, προέκυψε το υλικό που περιέχει ο διπλός δίσκος. Τραγούδια παλιά, καινούργια, ελληνικά, ξένα. Σε β' εκτέλεση το Decadenza του Λουκιανού Κηλαηδόνη. 1984  Τα Μεγάλα Τραγούδια  Minos 545/6 LP  Διπλός δίσκος του Σταμάτη Κόκοτα. Περιλαμβάνει τα τραγούδια του Λουκιανού Κηλαηδόνη Τα Θερινά Σινεμά και Μη Χτυπάς Σ' Ένα Σπίτι Κλειστό σε β' εκτέλεση. Πάμε Μαέστρο  Minos 553/4 LP-CD  Τραγούδια που έγραψε ο Λουκιανός Κηλαηδόνης για τις επιθεωρήσεις που ανέβασε το Ελεύθερο Θέατρο και η Ελεύθερη Σκηνή τη δεκαετία 1974-1984. Τραγουδούν οι ηθοποιοί Μίνα Αδαμάκη, Κώστας Αρζόγλου, Λευτέρης Βογιατζής, Άννα Παναγιωτοπούλου, Μίρκα Παπακωνσταντίνου, ο συνθέτης κ.ά. 1986  Τραγούδια Για Κακά Παιδιά  Minos 639 LP  Στίχοι, μουσική, τραγούδι Λουκιανός Κηλαηδόνης. 1987  Λουκιανός Κηλαηδόνης: Πρώτες Εκτελέσεις  Columbia 170166 LP-CD  Συλλογή τραγουδιών του από τους δίσκους του στην ΕΜΙ, τη δεκαετία του 1970, με τους Δήμητρα Γαλάνη, Σταμάτη Κόκοτα, Μανώλη Μητσιά, Βίκυ Μοσχολιού, Γρηγόρη Μπιθικώτση. Ζήτω Το Ελληνικό Τραγούδι  Minos 691/2 2LP-2CD  Τον χειμώνα 1986-1987 ο Διονύσης Σαββόπουλος είχε μουσική εκπομπή στην τηλεόραση της ΕΡΤ1. Το φθινόπωρο του 1987 ηχογράφησε στο στούντιο τον δίσκο με τρόπο που θυμίζει το ύφος τηλεοπτικής εκπομπής με προσκεκλημένους. Η πλειοψηφία των τραγουδιών δεν είναι συνθέσεις του αλλά καλύπτουν ένα ευρύ φάσμα της ελληνικής μουσικής. Μία από τις 30 συμμετοχές, αυτή του Λουκιανού Κηλαηδόνη στα Λαλούν Τ' Αηδόνια και Ο Μικρός Ήρωας. 1988  Ταξίδι Απ' Το Παράθυρο  Minos 737 LP  Τραγούδια του Βασίλη Γκίνου με τους Λουκιανό Κηλαηδόνη, Λαυρέντη Μαχαιρίτσα, Αγνή. Fifties & Ξερό Ψωμί  Minos 749 LP-CD  Τραγούδια της δεκαετίας του 1950 με τον Λουκιανό Κηλαηδόνη. Η ενορχήστρωση του Τάκη Αθηναίου. 1989  Εκεί Στις Μπραχάμες  Minos 761 LP  Δίσκος των Apurimac με συμμετοχή του Λουκιανού Κηλαηδόνη σε 1 τραγούδι. 1990  Γιατί Θα Γίνω Μαραγκός  Minos 911 LP-CD  Στίχοι, μουσική, τραγούδι Λουκιανός Κηλαηδόνης. 1991  Ξέρω Να Κερδίζω  WEA 175087 LP  Δίσκος της Αγνής με συμμετοχή του Λουκιανού Κηλαηδόνη στο Ρούμι Coca Cola και του Γιάννη Γιοκαρίνη στο Ξέρω Να Κερδίζω. Μαθήματα Πατριδογνωσίας  Lyra 4585/6 LP-CD  Συμμετοχή του Λουκιανού Κηλαηδόνη σε διπλό δίσκο παραγωγής του 902 Αριστερά στα FM με την επτανησιακή καντάδα Θέλω Να Αφήσω Τον Κόσμο Ετούτονε και το Διαβολόπαιδο. 1992  Αχ Πατρίδα Μου Γλυκειά  Minos 78802 LP-CD  Παλιά τραγούδια σε νέες εκτελέσεις με τον Λουκιανό Κηλαηδόνη και τους Αγνή, Ντίνο Αποστόλου, Μαρία Βαλεντή, Μαρία Δημητριάδη, Αφροδίτη Μάνου, Άγγελο Ραζή.  Θίασος  Τροχός 001 LP  Το σάουντρακ της πολυβραβευμένης, στην Ελλάδα και το εξωτερικό, ταινίας Ο θίασος του Θόδωρου Αγγελόπουλου. Ο Λουκιανός Κηλαηδόνης έγραψε τη μουσική και έκανε τη μουσική επιμέλεια. Η ταινία προβλήθηκε πρώτη φορά το 1975 αλλά ο δίσκος κυκλοφόρησε το 1992. Ελαφρό Τραγούδι  Lyra 4676/7 LP-CD  Ηχογράφηση συναυλίας, την άνοιξη του 1992, στο Παλλάς της οδού Βουκουρεστίου. Με τον Λουκιανό Κηλαηδόνη, τη Λήδα (Στρατηγοπούλου), τον Τάκη Μπινιάρη, την Πένυ Ξενάκη και τον Δημήτρη Ψαριανό. Θ' Ακούσετε Τραγούδια Του Σπήλιου Μεντή  Lyra 4678 LP-CD  Τραγούδια με μουσική του Σπήλιου Μεντή σε νέες εκτελέσεις. Τραγουδά η Αφροδίτη Μάνου. Συμμετέχουν οι Γιοβάννα, Μαρία Δημητριάδη, Λουκιανός Κηλαηδόνης και η κόρη του συνθέτη Νένα Μεντή.  1993  Τα Λόγια Του Κεραμεικού  Lyra 4647 LP-CD  Τραγούδια με μουσική και στίχους του Γιάννη Σπυρόπουλου. Μαζί με τον συνθέτη τραγουδούν και οι Λουκιανός Κηλαηδόνης, Αναστασία Μπασσά, Γιώργος Νταλάρας, Θοδωρής Παπαδόπουλος, Άγγελος Σφακιανάκης. 1995  Κάτω Από Ένα Κουνουπίδι  Μεσόγειος 835389 LP-CD  9 παιδικά τραγούδια για μεγάλους, με μουσική του Μάνου Λοΐζου και στίχους του Γιάννη Νεγρεπόντη. Τραγουδούν οι Κώστας Θωμαΐδης, Λουκιανός Κηλαηδόνης, Αφροδίτη Μάνου, Λαυρέντης Μαχαιρίτσας, Βασίλης Παπακωνσταντίνου, Ελένη Τσαλιγοπούλου, Τάνια Τσανακλίδου και ο συνθέτης. 1998  Νέα Κυψέλη Νέα Ορλεάνη  ΕΜΙ 4964282 CD  Ζωντανή ηχογράφηση με την Preservation Hall Jazz Band. Τραγούδια και των δύο σε μετάφραση/διασκευή του Λουκιανού Κηλαηδόνη. 1999  2030  Universal 542286-2  Ημισκούμπρια. Ο Λουκιανός Κηλαηδόνης συμμετέχει στο τραγούδι Νωρίς. 2002  Ο Cowboy Σε Χαμηλή Πτήση  Lyra  Συλλογή Τα Φανταρίστικα  Μουσικοεκδοτική 0007 2 Δίφωνο  Συνθέτης ο Λουκιανός Κηλαηδόνης. Οι στίχοι προέρχονται από τη στήλη της Κυριακάτικης Ελευθεροτυπίας «Φαντάρε πού πας;». 2003  How The Story Goes  Protasis PR1054-2  Άλμπουμ των Take the money and run 2006  Άλλα Λόγια Ν' Αγαπιώμαστε  EMI-Capitol Remasters 0946 364984 2 3  Διπλό CDΜ' αγιόκλημα και γιασεμιά  Legend 114732/42 2CD  Ζωντανή ηχογράφηση στο Ωδείο Ηρώδου του Αττικού, με την Κρατική Ορχήστρα Ελληνικής Μουσικής (ΚΟΕΜ). 2007 Τα Φανταρίστικα Legend 2201155622 CD  Τα δύο άλμπουμ με αυτό τον τίτλο δεν είναι ίδια. Οι στίχοι είναι ίδιοι, αλλά σε αυτή την έκδοση η σύνθεση είναι πιο πλούσια, οι ερμηνευτές περισσότεροι και οι ερμηνείες διαφορετικές. Σερενάτα Χωρίς Φεγγάρι Lyra 3401176061  Άλμπουμ της Αφροδίτης Μάνου. Ο Λουκιανός Κηλαηδόνης συμμετέχει στο τραγούδι Κίτρινο Φθινόπωρο, σε μουσική του Σπήλιου Μεντή και ποίηση του Γιάννη Ρίτσου. 2018  Θυμάμαι  Έκδοση της Εφημερίδας των Συντακτών σε CD (μαζί με το υπ' αριθμόν 1545/16-2-2018 φύλλο της εφημερίδας)  10 ανέκδοτα τραγούδια με τη φωνή του Λουκιανού Κηλαηδόνη (1968-1999) σε μουσική του ίδιου, εκτός από το τραγούδι Το πανηγύρι των άστρων, που έχει συνθέτη τον Μίκη Θεοδωράκη.

 Παραπομπές 

 Εξωτερικοί σύνδεσμοι 
 Βιογραφία (από την προσωπική του ιστοσελίδα)
 Φωτογραφία Τύπου (από την προσωπική του ιστοσελίδα)
 Συνέντευξη και αποκαλύψεις στον Θανάση Γιώγλου (11 Αυγούστου 2008)
 Σύντομο βιογραφικό και αναλυτική δισκογραφία (Μουσικόραμα)
 Συλλογή Συνεντεύξεων


 Μουσική Βραδιά - Λουκιανός Κηλαηδόνης

Κατηγορία:Έλληνες τραγουδιστές
Κατηγορία:Έλληνες στιχουργοί
Κατηγορία:Έλληνες συνθέτες
Κατηγορία:Έλληνες τραγουδοποιοί
Κατηγορία:Έλληνες μουσικοί
Κατηγορία:Απόφοιτοι του Εθνικού Μετσόβιου Πολυτεχνείου